དེབ་ཐེར་སྔོན་པོ་སྟོད་
༢.༤ ཀླུ་མེས་དཔོན་སློབ་ཀྱིས་གཙུག་ལག་ཁང་བཏབ་པའི་སྐབས། ཇོ་བོ་རྗེ་ལྷ་གཅིག་བོད་དུ་བྱོན་པའི་སྔ་རལ་ལོ་དྲུག་ཅུ་རྩ་བཞི་པོ་དེའི་ཁོངས་སུ་ཀླུ་མེས་དཔོན་སློབ་ཀྱིས་གཙུག་ལག་ཁང་མང་དུ་མཛད་དེ། ས་མོ་བྱའི་ལོ་ལ་མོར་འགྱེལ་གྱི་གཙུག་ལག་ཁང་བརྩིགས། དེའི་ཕྱི་ལོ་དགེ་བཤེས་གླན་ཡེ་ཤེས་འབར་དང༌། རྔོག་བྱང་ཆུབ་འབྱུང་གནས་ལ་སོགས་རབ་ཏུ་བྱུང༌། དེའི་ཕྱི་ལོ་ལ་ཡེར་པ་བ་རེང་གཟུང༌། ཡི་གེ་གཞན་ན་ཡེར་པའི་ལྷ་ཁང་ལྕགས་སྤྲེ་ལ་རྨང་བཏིང་ཟེར་བ་འདུག །གྲུ་མེར་ཡེ་ཤེས་འབྱུང་གནས་ལ་སོགས་པ་བཅོ་བརྒྱད་རབ་ཏུ་བྱུང༌། གླན་རྔོག་སྣ་ནམ་དང་གསུམ་གྲུ་མེར་དང་བཞི་ལ་ཀ་བ་བཞིར་གྲགས་དགེ་བཤེས་ཀླུ་སུམ་གཉིས་ལ་གདུང་གཉིས་སུ་གྲགསསོ། །ཁུ་དང་རིང་གཉིས་ལ་ལྷོའི་སྒོ་གླེགས་དང་བྱང་གི་སྒོ་གླེགས་ཟེར། ཕྱམ་ལ་ཀླུ་སུམ་གཉིས་ཀྱི་མཁན་བུ་དགེ་བཤེས་གླན་ཡེ་ཤེས་འབར་གྱི་ཚ་བོ་གླན་ཡེ་ཤེས་བྱང་ཆུབ། འཚལ་ཆུང་གི་གཉོས་ཚུལ་ཁྲིམས་རྒྱལ་མཚན། འཕངས་དབང་ཕྱུག་རྒྱལ་མཚན། འབྲོམ་པའི་ཕུ་ཆུང་གི་གཟི་རླུང་གཉིས། བ་ལམ་ཤ་ཚ་བཞེངས་པའི་ཀླུ་མེས་ཆེན་པོའི་གཅུང་པོ། མོན་མགར་འགན་བཞེངས་མཁན་གྱི་དགེ་དོམ་དང༌། གཞོན་ནུ་གྲགས་ལ་སོགས་ཀླུ་སུམ་གཉིས་ཀྱི་མཁན་བུ་ཆེ་ཆེ་རྣམས་ལ་ཟེར། གཡུ་རུ་སྟོད་ཀྱི་སྒྲེ་མཁར་བཞེངས་མཁན་གྱི་བྷེ་སྟོན་རྡོ་རྗེ་ཤེས་རབ་མཁན་བུ་མིན་ཡང་མི་ཆེ་བས་གྲངས་སུ་བགྲང༌། གྲལ་བུ་ནི་མཁན་བུ་དེ་བས་ཆུང་བ་རྣམས་ལ་ཟེར། སུམ་པས་གཡུ་སྒྲོ་དང་ཁང་དམར་བཞེངས། གླན་གྱིས་རྒྱས་ར་སྒང་བཞེངས། སྣ་ནམ་གྱིས་ཡབ་ཀྱི་ར་ཚག་བཞེངས། དེ་ནས་རྒྱལ་ལུག་ལྷས་ཀྱི་ལྷ་ཁང་བཞེངས། རྔོག་གིས་ཡེར་པ་ནས་བྱོན་ནས་གཟད་ཀྱི་ལྷིང་པ་བཞེངས། དེ་ནས་ཚ་མིག་དང་གཞུའི་ཀུན་དགའ་ར་བ་ལ་སོགས་པ་བཞེངས། ལྷོ་ནུབ་ཀྱི་ལྷ་མདོ་ལ་སོགས་པའི་འབྲེ་ཚོ་ཡང་རྔོག་གི་སྐོར་ལགས། དགེ་བཤེས་གྲུ་མེར་ལ་སོགས་པའི་བན་དེ་མི་ཕྱེད་དང་བརྒྱད་ཀྱིས་ཀླུ་མེས་དངོས་ལ་ཞུས་ནས་སོལ་ནག་ཐང་པོ་ཆེ་བཞེངས། དགེ་བཤེས་ཀླུ་མེས་སྐུ་མཆེད་གཉིས་ཀྱིས་མི་ཆོས་ཀྱི་ཁོལ་དུ་བ་ལམ་ཤ་ཚ་བཞེངས། ཀླུ་མེས་དགེ་བཤེས་ཆེན་པོས་ཀྭ་ཆུ་གཟུང༌། དེ་ནས་གྲྭ་ཕྱིའི་ཚོང་འདུས་གནས་བཞེངས། དེ་ནས་ཐང་དུ་བྱོན། དེ་ནས་ཚེ་སྤོང་སར་སེ་ར་ཕུག་པར་བཞུགས། དེ་ནས་ཐང་དུ་བྱོན་པའི་ལམ་དུ་གྲོངས་ནས། ཀླུ་མེས་དགེ་བཤེས་ཆེན་པོ་དང་གྲུ་མེར་གཉིས་ཀའི་སྤུར་མ་བཞུ་བར་མཆོད་རྟེན་འོད་ཅན་ན་བཞུགས། དེ་ནས་ཀླུ་མེས་ཀྱི་མཁན་བུ་དགེ་བཤེས་ཡཾ་ཤུད་རྒྱལ་བ་འོད་ཀྱིས་ཐང་ནས་བྱོན་ནས་ཡོན་བདག་ཏུ་གཡུ་རྩེ་སྒོ་གསུམ། མཆོད་གནས་སུ་གཡུ་རྩི་ལྷ་ཁང་བཞེངས། དེའི་སྐབས་སུ་གཉལ་པ་དགེ་བཤེས་འགར་སྲགས་གཉིས་ཀྱིས་ཡཾ་ཤུད་ལ་སྡོམ་པ་མནོས་ནས། ཡུར་འོག་དང་རྩི་འོར་གཉིས་གཟུང་ནས་གཉལ་གྱི་ཐང་པ་རྣམས་དེ་ནས་གྱེས། དགེ་བཤེས་ཡམ་ཤུད་ཀྱིས་ཕུག་པོ་ཆེ་གཟུང༌། དེ་ནས་གང་པ་ཐོག་དང་ལྕང་ཚིགས་ལ་སོགས་པའི་གནས་གཞི་ཡང་མང་དུ་གཟུང་བ་ལགསསོ། །དགེ་བཤེས་གྲྭ་པ་མངོན་ཤེས་ལ་སོགས་པའི་མཁན་བུ་ཡང་མང་དུ་བསྐྱངས། ཐང་ནས་བྱེ་མ་ལྷ་ཁང་གཟུང་བའི་སྐབས་སུ་དགེ་བཤེས་གྲྭ་པས་དབུར་གོང་མ་བཟུང༌། དེའི་དུས་སུ་དགེ་བཤེས་གྲྭ་པས་རོག་པ་རྩའི་གཅེས་ཕྲུག་མི་བཞི་རབ་ཏུ་ཕྱུང་ནས། བྱེ་མ་ལྷ་ཁང་གི་ཐང་ཀ་ཆུ་ཚུར་ངོས་སུམ་བཀོད་ལྷ་ཁང་བཞེངས་ནས། སྔགས་མཚན་ཉིད་གཉིས་སུ་འཆད་པའི་སྐབས་སུ་དགེ་བཤེས་གྲྭ་པའི་མཁན་བུ་ག་སྲང་ནག་པོས་དགེ་བཤེས་ཁུ་ཆེན་པོ་ཟུར་ཕུར་ཀྱི་གླུ་ལ་གཏད་ནས་རྩོད་པའི་དུས་སུ། རྩོད་པ་བསྡུམས་ནས་ཞལ་ཆེ་ལ། མ་བཀོད་ལྷ་ཁང་མདའ་རྒྱང་གང་དུ་བསྣུར་བྱ་བ་བྱུང་ནས་ད་ལྟའི་བྱེ་ལུང་ལགས། ཡུས་སུ་བུ་བཞིའི་ཕ་ལ་རྟ་རེ་བསྐྱོན་བྱ་བ་བྱུང༌། ག་སྲང་ནག་པོ་ཡུལ་དུ་ཐོང་བྱ་བ་བྱུང་ནས། སྔགས་མཚན་ཉིད་གཉིས་སུ་ཆད་པའི་རྩོད་པ་དུམས་པར་བྱས་པ་ལགསསོ། །དེ་ནས་ཕུག་པོ་ཆེ་དང་གྲྭ་ཐང་གི་སྐོར་ལ་སྔགས་སྡེ་ཟེར་བ་ལགས། ཐང་པོ་མ་ལག་གི་སྐོར་ལ་མཚན་ཉིད་ཀྱི་སྡེ་པ་ཟེར་བ་ལགས། ཐང་པོ་ཆེ་རྩིག་པ་ལ་བན་དེ་མི་ཕྱེད་དང་བརྒྱད་ཡོད་པ་ལས། ཁུའི་བན་དེ་མི་གསུམ་ཡོད་པ་ལ། ཁུ་དྲོན་ཚའི་ཤུད་བུ་གཞོན་ནུ་གྲགས་པ་ཐང་ནས་བྱོན་ནས། ཁུ་ཚེས་གཉིས་ཀྱི་སོ་མཚམས་སུ་འཇུམ་བཞེངས། དེ་ནས་ཡུགས་ཀྱི་ཤུད་པུས་སྤྱན་དྲངས་ནས་ལྷོ་བྲག་བ་ཤི་བཞེངས། དེ་ནས་ཡར་སྟོད་དུ་བྱོན་ནས་ཁུ་ཚན་གསུམ་གྱི་མཆོད་པ་གནས་སུ་བར་ཡུལ་བཞེངས། དེ་ལྟར་བྱང་ཆུབ་སེམས་དཔའ་སྨོན་ལམ་གྱི་སྟོབས་ཅན་དགེ་བཤེས་ཀླུ་སུམ་མཁན་བུ་དང་བཅས་པ་རྣམས་ཀྱིས་དབུ་རུ་རུ་མཚམས་མན་ཆད་དུ། སངས་རྒྱས་ཀྱི་བསྟན་པའི་རྩ་བར་གྱུར་པ་གཞན་ལས་ཁྱད་པར་དུ་འཕགས་པའི་གནས་ཆེན་པོ་བཞི་ལ། རྒྱལ་བ་བྱམས་པའི་སྤྲུལ་པ་ཞང་སྣ་ནམ་རྡོ་རྗེ་དབང་ཕྱུག་གིས་བཞེངས་པའི་རྒྱལ་ལུག་ལྷས་ཀྱི་ལྷ་ཁང་དཀོར་ནོར་གྱིས་ཁྱད་པར་འཕགས། རྔོག་གིས་བཞེངས་པའི་གཞུའི་ཀུན་དགའ་ར་བ་བཟའ་མིས་ཁྱད་པར་དུ་འཕགས། དགེ་བཤེས་གྲུ་མེར་ལ་སོགས་པ་བན་དེ་ཕྱེད་དང་བརྒྱད་ཀྱིས་བཞེངས་པའི་གཙུག་ལག་ཁང༌། དགེ་བཤེས་ཀྱིས་ཁྱད་པར་དུ་འཕགས་པ་ཐང་པོ་ཆེ། ཡོངས་ཀྱི་དགེ་བའི་བཤེས་གཉེན་གྲྭ་པ་མངོན་ཤེས་ཀྱིས་སྣ་ཤུད་གཉིས་ཀྱི་སོ་མཚམས་སུ་བཞེངས་པའི་གཙུག་ལག་ཁང༌། ལྷ་ཁང་གིས་ཁྱད་པར་དུ་འཕགས་པ་གྲྭ་ཐང་ཡིན་ནོ། ཀླུ་མེས་དཔོན་སློབ་ཀྱིས་གཙུག་ལག་ཁང་བཏབ་པའི་སྐབས་སོ། ། ། ༢.༥ འདུལ་བ་འཛིན་པའི་ལོ་རྒྱུས་ཀྱི་སྐབས། དེ་ལྟར་ཀླུ་མེས་དང་སུམ་པ་ལས་འདུལ་བའི་བཤད་པ་ཇི་ལྟར་བྱུང་ཞིང་གང་ལ་བརྒྱུད་པའི་ཚུལ་ནི། ཀླུ་མེས་ལ་སོགས་པའི་དབུས་གཙང་གི་མི་བཅུས་ཁམས་སུ་བྱོན་ཏེ་བསྙེན་པར་རྫོགས། འདུལ་བ་ལེགས་པར་བསླབས་ནས་སླར་དབུས་གཙང་དུ་བྱོན། ལོ་ཚོད་གཉིས་ཀྱིས་གཙང་དུ་དགེ་འདུན་གྱི་སྡེ་མང་དུ་སྤེལ་པས་ལོ་ཚོད་སྟོད་སྨད་གཉིས་སུ་མཆེད། རག་ཤིས་ཁམས་སུ་གདུལ་བྱ་བསྐྱངས། སྦས་བུ་ཚལ། འབྲིང་གིས་ཁམས་གསུམ་གཟུང༌། ཀླུ་མེས་ཀྱིས་ཀྭ་ཆུ་ལ་སོགས་པ་གཟུང་ནས་འདུལ་བ་བཤད་པ་ལ། རྔོག་བྱང་ཆུབ་འབྱུང་གནས། གྲུ་མེར་ཚུལ་ཁྲིམས་འབྱུང་གནས། གླན་ཡེ་ཤེས་ཤེས་རབ། སྣ་ནམ་རྡོ་རྗེ་དབང་ཕྱུག་སྟེ་སློབ་མ་ཆེ་བ་བཞི་བྱུང༌། གྲུ་མེར་གྱི་མཁན་པོ་གྲྭ་ཕྱི་ཕུའི་རླུངས་ལེགས་པའི་ཤེས་རབ་དང༌། གྲྭ་ཕྱི་བའི་སྐྱོགས་ཤེས་རབ་འབྱུང་གནས་དང༌། གཟུས་རྡོ་རྗེ་རྒྱལ་མཚན་གསུམ་ལས། རླུངས་སྐྱོགས་གཉིས་ཀྱིས་ལོ་ཙཱ་སློབ་ཏུ་ཕྱིན་ཏེ། བྲམ་ཟེ་འདུལ་འཛིན་དང་བྲམ་ཟེ་ཤཱཀྱ་སེ་ན་གཉིས་ལ་ཕྲན་དང་བཅས་པ་གསན་ཞིང་ལག་ལེན་ཀྱང་བསླབས། གཟུས་ཀྱིས་ཀླུ་མེས་ལ་གཏུགས་ནས་རྒྱ་ཆེར་འགྲེལ་དང་བམ་པོ་ལྔ་བཅུ་པ་སོགས་འགྲེལ་ཆེན་རྣམས་ལ་སྦྱངས། དུས་ཕྱིས་རླུངས་སྐྱོགས་གཉིས་ལའང་ལེགས་པར་གསན་ནས་མཁས་པར་གྱུར། སྐྱོགས་ཀྱིས་ཡར་ཀླུངས་གད་པ་སྟེང་བཏབ། གཟུས་ལ་བུ་ཆེན་བཞི་སྟེ། འཇིམས་པ་དང་སྣེ་ཕོ་གཉིས་གཙང་གི་བུ་ཆེན་ཡིན། གླན་དང་སྦོ་ཆུང་གཉིས་དབུས་ཀྱི་བུ་ཆེན་ཡིན། དེ་ལ་འཇིམས་པ་ཤེས་རབ་འོད་ནི། མངའ་རིས་ཟ་རི་རོང་པ། མཁས་པ་ཆེན་པོར་གྱུར་པའི་ཕྱི་ནས་གཟུས་ལ་འདུལ་བ་གསན། ར་ས་འཇིམས་སུ་འདུལ་བའི་བཤད་གྲྭ་བཙུགས། དེ་ལ་སྟོད་དུ་ཞང་ཞུང་རྒྱལ་བའི་ཤེས་རབ། འཇིམས་སུ་གཞོན་ཚུལ། དབུས་སུ་འབྲོག་སེང་དཀར་སྟོད་པ་བླ་མ་ཡེ་ཤེས། འདིས་ཀོ་ཁྱིམ་བཏབ་པས་ཀོ་ཁྱིམ་པ་ཡེ་ཤེས་བླ་མར་གྲགས། རོང་ལྷོ་རྩའི་སྣེ་ཕོ་གྲགས་པ་རྒྱལ་མཚན། གདུང་རུས་ཞང༌། མཁར་ཕུག་དང་དམུག་འདུལ་བའི་བཤད་གྲྭ་བཙུགས། དེའི་བུ་ཆེན་ཡུལ་ལྷ་རི་རྩ་བརྒྱད་པ། རུས་པ་སོག །མཚན་ཚུལ་ཁྲིམས་བླ་མ་ཞེས་བྱ་བ་དེས། ལྡན་གྱི་པ་སོ་ཐང་དང་བྱེ་གླིང་ལ་སོགས་པ་གཟུང་ནས་བཤད་གྲྭ་བསྐྱངསསོ། །གླན་ཚུལ་ཁྲིམས་བྱང་ཆུབ་ནི། ཡུལ་རྒྱ་རི་མོ་ཅན་པ། དེས་འཕན་ཡུལ་རྒྱལ་གཟུང་ནས་བཤད་གྲྭ་བསྐྱངས་པས། བུ་ཆེན་རྒྱལ་བ་གཡུང་དྲུང་དབང་ཕྱུག་གོ །སྦོ་ཆུང་ཚུལ་ཁྲིམས་འབྱུང་གནས་ནི། ཡུལ་གཡོ་འབུམ་གླིང་པ། བཙན་ཐང༌། རོང་སྐམ། ཀྭ་ཆུ་རྣམས་གཟུང་ནས་བཤད་གྲྭ་བསྐྱངས། དེའི་བུ་ཆེན་ཡུལ་གྲྭ་ཕྱི་སྨད་པའི་མྱང་མཚམས་རིན་ཆེན་བླ་མ། དེའི་བུ་ཆེན་སྐམ་གསལ་བའི་སྙིང་པོ་ཡིན་ནོ། རྒྱ་འདུལ་བ་འཛིན་པ་ནི་འཁྲུངས་ཡུལ་མྱང་སྟོད་མང་ར་བ་ཡིན། ཆུང་ཆུང་ནས་ཡབ་ཡུམ་འདས་ནས་གནས་གཞི་བྱ་རོག་ཚང་བའི་བཙུན་པ་རྣམས་ཀྱི་གསེབ་ཏུ་ཕྱིན་པས། ཁོང་གཟུགས་བྱད་ངན་པར་ཡོད་པས། ངེས་ཀྱི་མི་འབྲུ་ལ་གནོད་ཟེར་ནས་འདུག་དུ་མ་བཅུག་པར་བསྐྲད་དེ་དགའ་བ་གདོང་དུ་ཕྱིན་ནས། བཙུན་པ་རྣམས་ལ་སྐྲུ་ཞིང་ཕུབ་མའི་གསེབ་ཏུ་ཉལ། མདོ་རྩའི་གཞུང་ལ་ཀློག་དན་བྱས་ཏེ་ཀློག་བསླབས་པས། ཞར་ལ་གཞུང་ཟིན་ཏེ་སོག་ཅན་དུ་འདུལ་བ་སློབ་ཏུ་བྱོན་ཏེ། གཞན་ཡང་དབུས་གཙང་གི་འདུལ་བ་མཁས་ཟེར་ཚད་ཀྱི་དྲུང་དུ་བྱོན་ཏེ་སྦྱངས་པ་མཛད་དེ། འཇིམས་པ་མ་གཏོགས་གཟུས་ཀྱི་བུ་གསུམ་ག་ལ་གསན། གཙོ་ཆེར་སོག །མྱང་མཚམས། ཀོ་ཁྱིམ་པ་སྟེ། བླ་མ་གསུམ་ལ་སྦྱངས། སྐམ་ལའང་གསན་ནོ། །དེ་ལྟར་དགུང་ལོ་སོ་བཞི་པའི་བར་དུ་འདུལ་བ་རྣམས་ལ་སྦྱངས་པ་མཐར་ཐུག་པ་མཛད་ནས། དེ་ནས་དགེ་བཤེས་ཀྱི་ཆ་གཟུང་སྟེ་དགུང་ལོ་བརྒྱད་ཅུའི་བར་དུ་བཞུགས་སའི་མཐིལ་དགའ་བ་གདོང་དུ་མཛད། དགོན་པ་ཆུ་མིག་ལུང་གཟུང་ནས་ཆོས་གཞི་མང་དུ་བསྐོར་ཞིང༌། འདུལ་བའི་བཤད་པ་རྒྱ་ཆེར་མཛད། བརྒྱད་ཅུ་ནས་སྐུ་ན་བགྲེས་པས་སོ་སོ་ཐར་པའམ། རྒྱ་ཆེར་འགྲེལ་པའམ། ཀཱ་རི་ཀཱ་ཐུན་རེ་ཙམ་གསུངས། བཤད་པའི་རྐངས་ཞར་ཆོས་པས་གཟུང་བ་ལོ་ལྔ་ཙམ་མཛད་དེ། དགུང་ལོ་བརྒྱད་ཅུ་རྩ་ལྔ་པ་ལྕགས་ཕག་ལ་ཤངས་སུ་སྐུ་གཤེགསསོ། །དེའི་སློབ་མ་ཀ་བ་བཞི། གདུང་མ་བཅུར་གྲགས་པ་ལས། ཀ་བ་བཞི་ལ། འདར་འདུལ་འཛིན་གྱིས་ཤབ་ལྕང་ར། ར་ས། བོ་དོང་རྣམས་སུ་བཤད་པ་མཛད། མཐའ་བཞི་བརྩོན་འགྲུས་འབར་གྱིས་མྱང་རོ་འུམ་ཕུག་གཟུང་ནས་བཤད་པའི་བུ་ཆེན་གཙང་དུ་རིན་སྐྱབསསོ། །ཇོ་སྟན་ནག་པོ་དར་ཚུལ་གྱིས་དགུང་ལོ་དྲུག་ཅུ་ལ་རབ་ཏུ་བྱུང༌། ཀློག་བསླབས་ནས་འདུལ་བ་སྦྱངས་པས་མཁས་པར་གྱུར་ཏེ། ཡར་ཀླུང་ཚ་རོང་དུ་བཤད་པའི་སློབ་མ་ཤ་མི། དེའི་སློབ་མ་ཀ་བ་དར་སེང༌། དེའི་སློབ་མ་ཐག་མ་རྡོར་གཞོན། དེའི་སློབ་མ་རྣལ་འབྱོར་བྱང་སེང་དང༌། སྦལ་ཏི་ཇོ་སྲས་དང༌། གཞུ་པ་སྟོན་ཡེས། རྣལ་འབྱོར་བྱང་སེང་གེས་ལྷ་ཞིང་ཁྲི་དགུ་དང་འཚལ་ཆུང་དུ་བཤད། ཕྱིས་འཕན་ཡུལ་གྲོ་ས་བཏབ། དེའི་སློབ་མ་ཀ་བ་སྟོན་ནམ་གྱིས་ཕྱྭའི་ཕུ་རུ་གྲགས་ཚབ་བཏབ། སྦལ་ཏིས་བྲང་ར་མོ་ཆེ་གཟུང༌། སྐྱོར་མོ་ལུང་བཏབ། རྨ་ཚོ་བྱང་ཆུབ་རྡོ་རྗེས་རྒྱའི་གྲྭ་པ་ལྔ་བརྒྱ་ཙམ་ཁྲིད་ནས་དབུས་སུ་འཆད་ཉན་མཛད། འདར། མཐའ་བཞི། ཇོ་སྟན། རྨ་ཚོ་སྟེ་བཞི་པོ་ལ་ཀ་བ་བཞི་ཟེར། ཤ་མི་ས་ནི་རྒྱ་ལའང་སྔ་སོར་གཏུགས། རྨ་ཚོའི་སློབ་མ་བྱ་འདུལ་འཛིན་ཏེ། ཡུལ་གཙང་རོང་གཡུང་དུ་ལྕགས་མོ་ལུག་ལ་འཁྲུངས། འབྲེ་ཆེན་པོ་ལ་རབ་ཏུ་བྱུང་ནས། མཚན་བརྩོན་འགྲུས་འབར་དུ་བཏགས། སོག་ལ་འདུལ་བ་གསན། ཁོང་དགུང་ལོ་སོ་དྲུག་པ་ལ་གཤེགས་ནས་རྒྱ་དང་རྨ་ཚོ་བླ་ཟུར་དུ་བྱས་པ་ལ་འདུལ་བ་མཁས་པར་བསླབས། རྒྱལ་ཚ་ཞང་ཡེ་ལ་དབུ་ཚད། ཟངས་དཀར་ལོ་ཙཱ་བ་ལ་ཡོ་ག་བསླབས། སྟོད་ལུངས་པ་ཆེན་པོ་ལ་བཀའ་གདམས་གསན། དེ་རྗེས་ཟུལ་ཕུར་བཤད་གྲྭ་བཙུགས། པེ་དཀར་གྱིས་བཙུན་ཆུང་དུ་སྤྲུལ་ནས་ཞབས་ཏོག་བྱས་པས། འདུལ་བ་དང་འགལ་བ་ན་བཟའི་སྤུ་ཕྱིར་བསྟན་པ་གཅིག་པུ་ལས་མ་མཐོང་བས་དད། ལོ་དགུར་ཚོགས་པ་བསྐྱངས་རྗེས་མན་ངག་ཟབ་མོའི་ཉམས་ལེན་མཛད་ཅིང་བཞུགས། སློབ་མ་འགྲོ་བ་ལ་ཕན་ཐོགས་ནུས་པ་བདུན་ཅུ་རྩ་དྲུག་བྱུང༌། དེ་ལྟར་བྱ་འདུལ་གྱིས་བསྟན་པའི་བྱ་བ་རྒྱ་ཆེར་མཛད། དགུང་ལོ་བདུན་ཅུ་རྩ་དྲུག་པ་ཟུལ་ཕུའི་གཟིམས་ཁང་དུ་སྐུ་གཤེགས། དེའི་སློབ་མ་རྩིས་པ་གཞོན་ནུ་སེང་གེས་གཙང་དུ་འདུལ་བ་དུས་བཞིར་མ་ཆགས་པར་ལོ་བཅོ་བརྒྱད་དུ་བཤད་ཀྱང་ཕན་ཐོགས་ཆེར་མ་བྱུང༌། དེ་རྟིང་དབོན་པོ་ཆོས་དབང་ལ་སོགས་པའི་སློབ་མ་མང་པོ་འཚར། གཙང་རོང་པ་ལྕེ་འདུལ་འཛིན་གྱིས་ངུར་སྨྲིག་ལ་སོགས་པར་བཤད་གྲྭ་བཙུགས། བྱའི་སྣག་དབོན་རོག་ཆོས་དབང་གིས་བྱ་འདུལ་གཤེགས་ནས་ལོ་གསུམ་ན་ཟུའི་ཕུའི་གདན་ས་མཛད། དེ་ནས་གཟུང་སྟེ་རོག་གི་གདུང་རྒྱུད་ཀྱིས་ཟུལ་ཕུ་གཟུང༌། རོག་གི་སློབ་མ་ཟུལ་ཕུའི་མཁན་པོ་ཆོས་བྱང་ན་བཟའ་འཕྲེད་གསོལ། དེའི་སློབ་མ་ཟུལ་ཕུའི་མཁན་པོ་ཆོས་ཀྱི་བརྩོན་འགྲུས། དེའི་སློབ་མ་ཟུལ་ཕུའི་མཁན་པོ་ཆོས་གྲགས་རིན་ཆེན་དཔལ། དེའི་སློབ་མ་ཚོགས་པའི་མཁན་པོ་ཀ་བཞི་པ། དེའི་སློབ་མ་རིན་པོ་ཆེ་བསོད་ནམས་གྲགས་པ་དང༌། འདུལ་འཛིན་གྲུབ་པ་དཔལ་གཉིས་ཡིན། དེ་གཉིས་ཀྱི་སློབ་མ་བུ་རིན་པོ་ཆེའོ། ཡང་རྩིས་པའི་མཁན་བུ་དཔལ་ལྡན་གྲོས་ཀྱིས་སྣར་ཐང་གཟུང༌། བ་ཕྱར་སྟོང་ནག་མོས་ཀླས་མོ་ཆེ། སྟུག་ཚལ་སྨོན་གྲོ རོང་མཁར་ཕུག་རྣམས་སུ་བཤད་པ་མཛད། དེའི་བུ་ཆེན་མངའ་རིས་དགྲ་བཅོམ་གྱིས་དཔལ་ཆེན་རྡོར་གཞོན་ལ་ཐོགས་ཤས་གསན། ཕྱིས་སྟོང་ནག་མོ་ལ་ལེགས་པར་གཏུགས་ཏེ་མཁས་པར་གྱུར་ནས། སྦ་གོར་བྲག་ནག་ནང་ཟམ་འཚེར་བཏབ། དེའི་སློབ་མ་འཆིམས་ནམ་མཁའ་གྲགས་པ་དང་གྱང་མོ་ཆེ་ལ་སོགས་པ་བརྒྱད། ཕྱི་མའི་བུ་ཆེན་སེང་གེ་ཟིལ་གནོན། རྒྱའི་གདུང་མ་བཅུ་ལ། སྣར་རྒྱ་ཚུལ་ཁྲིམས་ཡོན་ཏན། དྭགས་པོ་འདུལ་འཛིན། སྣར་རྒྱ་རིན་ཚུལ། སྤྱི་ཐེར་བ་རིན་ཚུལ། ཁ་རུ་མེས་སྟོན། འཛིམས་པ་མེས་སྟོན། འཛིམས་པ་ཀློག་སྙིང༌། ལྡོག་པ་ཡེ་གྲགས། མངའ་རིས་པ་དཔལ་འབྱོར་ཤེས་རབ། གཉལ་པ་དར་མ་འོད་ཟེར་རྣམས་ཏེ། ཁ་ཅིག་དར་མ་འོད་ཟེར་བར་ཚར་ཡིན་ཟེར་གྱི། མྱང་འདུལ་འཛིན་གདུང་མ་བཅུ་ལ་བགྲང་ངོ་ཟེར། བར་ཚར་སྐྱེ་ཕོ་ཚུལ་འཕགས། དེས་ནེའུ་རུ་བཤད་པ་མཛད་པས་བུ་ཆེན་སྟོད་འདར་ཆོ་བ་འདར་ཚུལ་ཁྲིམས་རྒྱལ་པོ། དེའི་བུ་ཆེན་སྣམ་ན་མགོ་བ་སྟོད་འདུལ་བ་འཛིན་པ་ཚུལ་ཁྲིམས་འབུམ། དེའི་སློབ་མ་དར་ཡུལ་འོར་པ་ཉི་སྟེང་པ་བློ་གྲོས་གྲགས། དེའི་སློབ་མ་རྒྱལ་གྲོ་ཕུ་བ་ཚུལ་ཁྲིམས་གྲགས། དེའི་སློབ་མ་དར་ཡུལ་སྣ་མོ་བ་གྲགས་པ་སྨོན་ལམ་བློ་གྲོས་སོགས་བྱོན། རྒྱའི་ཕྱི་ཚར་བྲག་དམར་རྡོ་རྗེ་ཕུར་བུ་ལ་སྟོད་པ་དྷརྨ་ཞེས་པར་གྲགས། དེས་བྲོམ་པ་བྲག་དམར་དུ་བཤད་པ་མཛད་པའི་སློབ་མ་ཞང་ཞི་མཛེས་ཤེས་རབ། རྒྱའི་སློབ་མ་བརྡ་འདུལ་འཛིན་གྱིས་རྒྱ་ལ་རབ་ཏུ་བྱུང་ནས་རྒྱ་དང་སྐྱེ་ཕོ་ལ་ཡུན་རིང་དུ་གསན། བྲག་དམར་བའི་ཞར་ཆོས་ལོ་གསུམ་མཛད། དེའི་སློབ་མ་བཤེས་གཉེན་ཤཱག་གྲུབ་དང༌། བརྡ་འདུལ་འཛིན་གཉིས་ཀྱིས་ཤབ་སྟོད་སོགས་སུ་བཤད་པ་མཛད། ཆུ་མིག་གི་རྔོག་བཙུན་དཀར་མོས་ཞུ་བ་ཕུལ་ནས་ཆུ་མིག་སྡེ་སྐོར་གྱི་མཁན་པོ་མཛད། དེའི་སློབ་མ་དྲང་པོ་ལུང་གི་ཀྱེ་མ་གྲགས་ཚུལ། ཤངས་སྲེག་ཞིང་དུ་ཆག་ཉི་མ། མཐའ་སྟོན་གྱིས་མྱང་རོ་བླ་རིངས་སུ་བཤད་གྲྭ་བཙུགས། བཤེས་གཉེན་ཤཱཀ་གྲུབ་ཀྱིས་བརྡའི་གདན་ས་མཛད་པ་ལ། ཀློག་སྐྱ་དཔལ་འབྱོར་གྱིས་གསན། དེས་དོན་མོ་རིིར་བཤད་པ་མཛད། ཞར་ཆོས་པ་སྐྱེལ། ཞང་ཤེས་རབ་འོད། དབོན་པོ་ཁྲི་བརྟན་སེང་གེ །ཤཱཀ་རྡོར་དང་བཞི་བྱུང༌། ཕྱིས་ཤེས་རབ་འོད་ཀྱིས་གདན་ས་མཛད་དེ་ཆུ་མིག་འདུལ་གྲྭ་བ་རྣམས་བྱུང་བ་ཡིན། ཡང༌། ཁ་ཆེ་པཎ་ཆེན་གྱིས་སྣར་གླས་མོ་ཆེར་དབྱར་གནས་མཛད། མེ་ཏོག་ཕྲེང་རྒྱུད་གསུངས་པ་ལ་སེང་གེ་ཟིལ་གནོན་དང་ཤངས་པ་ཇོ་སྟོན་གྱིས་གསན་ནས་གཉིས་ཀས་ཊཱི་ཀ་རེ་རེ་མཛད། སེང་གེ་ཟིལ་གནོན་ལ་ཚད་མའི་སྐྱེས་བུ་བསོད་ནམས་མགོན་པོས་གསན། དེ་ལ་བུ་སྟོན་གྱིས་ཞུསསོ། །དེ་རྣམས་ནི་འདུལ་འཛིན་ཆེན་པོ་བུའི་གསུང་རབ་ལས་འབྱུང་བ་བཞིན་བྲིས་པ་ཡིན། གཞན་ཡང་ཤ་མིའི་སློབ་མ་ཀླུབས་དཀར་ཚུལ་ཁྲིམས་གྲགས། དེའི་སློབ་མ་སྣུབས་འདུལ་བ་འཛིན་པ་སྟེ་གཡམ་བཟང་ཆོས་རྗེ་དང༌། གྲྭ་མི་ལ་སོགས་པ་མང་པོ་བྱུང་ལ། གྲྭ་མིའི་སློབ་མ་རྒྱ་དུར་གྱི་མཁན་པོ་དར་མ་ཡེ་ཤེས། དེའི་སློབ་མ་ཟངས་ཆེན་པ་དར་མ་བསོད་ནམས། དེའི་སློབ་མ་མཚོ་སྣ་བ་ཤེས་རབ་བཟང་པོ་སྟེ། འདི་གཉིས་ལ་བརྟེན་ནས་གཉལ་གྱི་ཟངས་པོ་ཆེ་དང་བྲ་གོར་ལ་སོགས་པ་ན་འདུལ་བའི་བཤད་རྒྱུན་ད་དུང་དུ་བར་མ་ཆད་པར་ཡོད་དོ། །རྒྱ་དུར་དར་ཡེས་ཀྱི་སློབ་མ་མཁས་བཙུན་དད་པ་མགོན་གྱིས་སྤྱན་གཡས་སུ་བྱོན་ནས་འདུལ་བའི་བཤད་པ་མཛད་པས་དེར་ཡང་འདུལ་བའི་བཤད་རྒྱུན་བརྒྱུད་པ་བཅུ་ཙམ་གྱི་བར་དུ་བྱུང་ལ། དེའི་གོང་དུ་ཡང་གྲྭ་པའི་དངོས་སློབ་དོན་སྟེངས་པ་ལ་སོགས་པ་དང༌། ལྷོ་པ་ཐམས་ཅད་མཁྱེན་པ་ལ་སོགས་པའི་འདུལ་བ་འཛིན་པ་མང་དུ་བྱུང་ངོ༌། ། ཡང་ཡམ་ཤུད་རྒྱལ་བ་འོད་ཀྱིས་བཏབ་པའི་ཁྲབ་ལ་ཁར་ཡང༌། ཁོ་བོའི་ཚེ་སྟོད་ཡན་དུ་འདུལ་བའི་བཤད་པ་བར་མ་ཆད་པ་བྱུང་ངོ༌། ། གཞན་ཡང་དབུས་ཕྱོགས་འདི་ན་ཟུལ་ཕུ། སྐྱོར་མོ་ལུང༌། དགའ་བ་གདོང༌། གྲོ་ས་རྣམས་ན་འདུལ་བའི་བཤད་རྒྱུན་རིང་དུ་ཡོད་ལ། ཁྱད་པར་གྲོ་སར་དམར་སྟོན་ཆེན་པོ་ཁུ་དབོན་གྱིས་སྡེ་སྣོད་འཛིན་པ་ཆེན་པོ་འདུལ་བ་དོན་དུ་གཉེར་བ་རྣམས་ཀྱི་རྟེན་ས་མཛད་པ་ཡིན་ཏེ། དེང་སང་ནི་འདུལ་བའི་ཆོས་སྨྲ་བ་རྣམས་ཀྱི་མཆོག་གནས་བརྟན་ཆེན་པོ་དགེ་ལེགས་དཔལ་ཞེས་བྱའོ། །དུས་ཀྱི་དབང་གིས་དགེ་སློང་ལྷོད་པ་ཡང་མང༌། རབ་བྱུང་བ་ནི་རྗེ་བཙུན་དམ་པ་བློ་བཟང་གྲགས་པའི་དཔལ་གྱིས་དང་པོ་སྐྱོར་མོ་ལུང་དུ་མཁན་ཆེན་བློ་གསལ་བ་ལ་འདུལ་བ་ལེགས་པར་བསླབས། ཕྱིས་དབེན་པའི་གནས་རྣམས་སུ་སྒྲུབ་པ་སྙིང་པོར་མཛད་པ་ན་ཡང་འདུལ་བའི་ཀུན་ཏུ་སྤྱོད་པ་ལས་མ་འདས། ཕྱིས་འཁོར་སྐྱོང་བའི་ཚེ་ན་ཡང་དྲུང་ན་འཁོད་པ་ཐམས་ཅད་འདུལ་བ་ནས་ཇི་སྐད་བཤད་པའི་ཆོས་གོས་གསུམ་གདིང་བ་དང་ལྷུང་བཟེད་ལ་སོགས་པ་མཁོ་བའི་ཡོ་བྱད་རྣམས་འཛིན་དུ་བཅུག །ཇོ་བོ་ཆེན་པོ་རྗེ་ལྷ་གཅིག་གི་མན་ངག་ལ་བརྟེན་ནས་སྐྱེས་བུ་གསུམ་ལ་བློ་སྦྱངས་ནས་འཁོར་བ་མཐའ་དག་ལ་ཡིད་འབྱུང་བའི་བློས་སྡོམ་པ་ཐམས་ཅད་སོ་སོར་ཐར་པ་མཚན་ཉིད་པ་ལ་བཀོད། དེ་དག་གི་སྤྱན་ལྟོས་ལ་བརྟེན་ནས་བོད་ཀྱི་ཁམས་འདིར་འདུལ་བའི་བསྟན་པ་ཉི་མ་ཤར་བ་ལྟར་གྱུར་པ་ཡིན་ནོ། །མངའ་རིས་སྟོད་དུ་མངའ་བདག་སྲོང་ངེས་ཡབ་མེས་ཀྱི་སྲོལ་དང་བསྟན་པ་ལ་ཤིན་ཏུ་དད་ཀྱང༌། དེའི་ཚེ་མཁན་སློབ་མེད་པས་ཡབ་སྲས་གསུམ་གས་དཀོན་མཆོག་གི་དྲུང་དུ་རང་རྟགས་བླངས་ཏེ། ཁོང་རང་གི་མཚན་ཡང་ཡེ་ཤེས་འོད་དུ་བསྒྱུར། ཕྱིས་རྒྱ་གར་ཤར་ཕྱོགས་ཀྱི་པཎྚི་ཏ་དྷརྨ་པཱ་ལ་སྤྱན་དྲངས་ནས་མང་པོ་བསྙེན་པར་རྫོགས་ཤིང༌། འདུལ་བའི་ལག་ལེན་རྣམས་བསླབ་པ་ལ་སོགས་པའི་གཏམ་ནི། ཞིང་མོ་ཆེ་བ་བྱང་ཆུབ་སེང་གེས། ཕྱི་མ་མངའ་རིས་འདུལ་འཛིན་ལ། རྒྱ་གར་བརྒྱུད་པ་ཡོད་པར་བཞེད། །དེ་ཡང་སྒྲུབ་པའི་བརྒྱུད་དང་ནི། །བཤད་པའི་བརྒྱུད་དང་རྣམ་པ་གཉིས། །སྒྲུབ་པའི་བརྒྱུད་པ་འདི་ལྟ་སྟེ། །ལྷ་རྒྱལ་བླ་མ་ཡེ་ཤེས་འོད། །འཇམ་དཔལ་སྤྲུལ་པར་གྲགས་པ་ནི། །དེ་ནི་རྩ་རྒྱུད་ཆེན་པོ་ལས། །ལུང་བསྟན་ཐོབ་པ་ཐོ་ལིང་གི །དཔལ་མེད་ལྷུན་གྲུབ་གཙུག་ལག་ཁང༌། །བཞེངས་ནས་རྒྱ་གར་ཤར་ཕྱོགས་ནས། །མཁས་བཙུན་སྙན་པའི་འབྲུག་སྒྲ་ཅན། །གྲགས་པའི་རྒྱལ་མཚན་མཐོན་པོ་ཡིས། །ཀུན་ལ་གསལ་བར་གྱུར་པ་ཡི། །དྷརྨ་པཱ་ལ་ཞེས་བྱ་བ། །ཡེ་ཤེས་འོད་ཀྱིས་སྤྱན་དྲངས་ནས། །ཐུགས་རྗེའི་ཉི་མས་རྒྱུད་བསྐུལ་ཏེ། །བསྟན་པ་རིན་ཆེན་གནས་བྱའི་ཕྱིར། །མཁན་པོ་མཛད་ནས་སྒྲུབ་བརྒྱུད་སྤེལ། །དེ་ཡི་མཁན་བུ་གཙོ་བོ་གསུམ། །དགེ་སློང་སཱ་དྷུ་པཱ་ལ་དང༌། །ཇོ་བོ་གུ་ཎ་པཱ་ལ་དང༌། །དགེ་སློང་པྲཛྙཱ་པཱ་ལའོ། །པྲ་ཛྙཱ་པཱ་ལའི་མཁན་བུ་ནི། །ཞང་ཞུང་ཡུལ་གྱི་འདུལ་བ་འཛིན། །ཚུལ་ཁྲིམས་གཡག་གི་རྔ་མ་དང༌། །མིག་གི་འབྲས་བུ་བཞིན་དུ་བསྲུང༌། །ཡོན་ཏན་རིན་ཆེན་ཐམས་ཅད་ཀྱི། །རྒྱུར་གྱུར་འདུལ་བའི་སྡེ་སྣོད་ལ། །མང་དུ་ཐོས་ཤིང་ངེས་བྱས་པས། །སྙན་པས་ནམ་མཁའ་ས་སྟེང་ཁྱབ། །ཐུགས་རྗེའི་སྤྲིན་ལས་ཆོས་ཆར་ཕབ། །རབ་བྱུང་ཐ་བའི་རྒྱུད་སྦངས་ནས། །བསྟན་པ་རིན་ཆེན་རྒྱས་མཛད་པ། །མཚན་ནས་ཤིན་ཏུ་བརྗོད་དཀའ་བའི། །དགེ་སློང་རྒྱལ་བའི་ཤེས་རབ་སྟེ། །སྒྲ་སྐད་ཚིག་ལ་ལེགས་བསླབས་པས། །པཎྚི་ཏ་ནི་མང་དུ་བསྟེན། །དེ་ཡི་ཡོན་ཏན་དཔག་མེད་པས། །རྗེས་སུ་དྲན་ན་མཆི་མ་དཀུ། །བ་སྤུ་ལྡང་ཞིང་དང་བ་སྐྱེ། །སྐྱེས་མཆོག་དེ་དང་ཕྲད་པར་སྨོན། །དེ་ཡིས་དྷརྨ་པཱ་ལ་ཡི། །ཉམས་ལེན་བསླབས་ནས་ཕྱི་ནས་ནི། །ནེ་པ་ལ་ཡི་ཡུལ་གནས་པ། །ཚུལ་ཁྲིམས་ཤིན་ཏུ་གཅེས་མཛད་པ། །མཁས་པར་རབ་གྲགས་བྲམ་ཟེ་ཡི། །འདུལ་འཛིན་པྲེ་ཏ་ཀ་ར་ལ། །འདུལ་བའི་ཕྱག་ལེན་ཐམས་ཅད་བསླབས། །སྒྲུབ་བརྒྱུད་བླ་མ་རྣམ་པ་གཉིས། །བཤད་པའི་བརྒྱུད་པ་རྣམ་པ་གཉིས། །འཛམ་གླིང་གྲགས་པས་ཁྱབ་གྱུར་པ། །མཁས་པ་མང་ལས་བརྒྱུད་པ་ཅན། །ཛྙཱ་ན་ཤྲཱི་ཞེས་གྲགས་པ་ལས། །སོ་སོ་ཐར་དང་དེ་ཡི་འགྲེལ། །འདུལ་བ་བསྡུས་པ་ཞེས་བྱ་བ། །དགེ་སློང་རྒྱལ་བའི་ཤེས་རབ་ཀྱིས། །དེ་ལ་ཞུས་ནས་འགྱུར་ཡང་བཅོས། །གཞན་ཡང་དགེ་སློང་དེ་ཡིས་ནི། །སུམ་བརྒྱ་པ་དང་དེ་ཡི་འགྲེལ། །འོད་ལྡན་ཞེས་བྱའི་གཞུང་དེ་ནི། ཁ་ཆེའི་མཁས་པ་པཎྚི་ཏ། །ཤྲཱི་སུ་བྷཱུ་ཏི་ཤཱནྟི་ལ། །དགེ་སློང་དགེ་བློས་བསྒྱུར་ནས་ནི། །མ་དག་ཆད་པ་ཐམས་ཅད་བཅོས། །ཡུལ་དབུས་དཔེ་དང་བསྟུན་བྱས་ཏེ། །ཐུགས་རྗེས་རྒྱུད་བརླན་ལྷ་ཡི་སྲས། །བྱང་ཆུབ་འོད་ཀྱི་ངོར་བཤད་མཛད། །སློབ་མ་ལ་ཕན་ཞེས་བྱ་བའི། །འགྲེལ་པ་དེས་བསྒྱུར་དེ་ཡིས་གསན། །དེ་མིང་ཁ་ཆེ་པཎ་ཆེན་གྲགས། །དགེ་ཚུལ་རྣམས་ཀྱི་ཀཱ་རི་ཀཱ། །ས་མནྟ་ཤྲཱི་ཛྙཱ་ན་ལ། །ཞུས་ཤིང་འགྱུར་ཡང་ལེགས་བཅོས་ནས། རྒྱ་གར་ཁ་ཆེ་བལ་པོ་ཡི། །རྒྱ་དཔེ་གསུམ་དང་བསྟུན་བྱས་ནས། །དགེ་སློང་རྒྱལ་ཞེས་བཤད་པ་མཛད། །དགེ་ཚུལ་གྱི་ནི་ལོ་དྲི་ཡང༌། །རྒྱ་དཔེ་བལ་པོའི་ཡུལ་ནས་ནི། །སྤྱན་དྲངས་ཐོ་ལིང་བྱོན་པ་ན། །དྷརྨ་པཱ་ལའི་རྒྱ་དཔེ་གཟིགས། ཁ་ཆེའི་མཁན་པོ་ན་ར་ཡ། །དེ་བ་ལ་ནི་དེ་ཞུས་ནས། །བསྒྱུར་ཞིང་བཤད་པ་དག་ཀྱང་མཛད། །དགེ་སློང་གི་ནི་ལོ་དྲི་བ། །དགེ་སློང་བྱང་ཆུབ་འབྱུང་གནས་ཀྱིས། །ཞུས་ནས་རྒྱ་གར་ཤར་ཕྱོགས་ཀྱི། །མཁས་བཙུན་གྲུབ་ཐོབ་གྲགས་ཁྱབ་པ། །མཚན་ནས་ཤིན་ཏུ་བརྗོད་དཀའ་བ། །དཱི་པཾ་ཀ་ར་ཤྲཱི་ཛྙཱ་ན། །དགེ་སློང་ཚུལ་ཁྲིམས་རྒྱལ་བས་བསྒྱུར། །དེ་དག་རྣམས་ལ་ཞང་ཞུང་གི །འདུལ་འཛིན་ཆེན་པོས་ཞུས་པ་ཡིན། །དེ་ལ་སློབ་དཔོན་བློ་གྲོས་དང༌། །ཤེས་རབ་མཐའ་ཅན་གཉིས་ཀྱིས་ཞུས། །དགེ་སློང་གི་ནི་ཀཱ་རི་ཀཱ །ནེ་པ་ལ་ཡི་པཎྚི་ཏ། །ལུང་དང་རྟོགས་པའི་བདག་ཉིད་ཅན། །མཁས་པ་ཛ་ཡ་ཨཱ་ཀར་ལས། །དགེ་སློང་པྲཛྙཱ་ཀིརྟྟིས་བསྒྱུར། །དེ་ལ་དཔལ་གྱི་འབྱོར་པས་གསན། །དགེ་འདུལ་བསླབ་པའི་གཞི་མདོ་ནི། ཁ་ཆེའི་མཁས་པ་པཎྚི་ཏ། །པ་ར་ཧེ་ཏ་ཞེས་བྱ་དང༌། །གདུང་རབས་མང་པོར་བརྒྱུད་པ་ཡི། །མ་ཧཱ་ཛ་ན་ཞེས་བྱ་བའི། །མཁས་པ་གཉིས་ལ་ཐོ་ལིང་དུ། །སྒྲ་སྐད་བྱང་བའི་ལོ་ཙཱ་བ། །དགེ་སློང་གཞོན་ནུ་མཆོག་གིས་ནི། །བསྒྱུར་ནས་དེ་ཡི་བཤད་པ་མཛད། །དེ་ལ་སློབ་དཔོན་དཔལ་གྱི་འབྱོར། །ཤེས་རབ་དག་གིས་གསན་པ་ཡིན། །ཞེས་གསུངས་ཏེ། །འདི་ལྟར་ན་དྷརྨ་པཱ་ལ་དང༌། པྲེ་ཏ་ཀ་ལག་ལེན་གྱི་བརྒྱུད་པར་སྣང་ཞིང༌། སུ་བྷཱུ་ཏི་ཤྲི་ཤཱནྟི་ལ་སོགས་པ་རྣམས་བཤད་པའི་བརྒྱུད་པའོ། །འདུལ་བ་འཛིན་པའི་ལོ་རྒྱུས་ཀྱི་སྐབས་སོ། །  ། ། ༢.༦ རྒྱལ་ལྷ་ཁང་གི་སྐབས། ཀླུ་མེས་ཀྱི་ཀ་བ་བཞིར་གྲགས་པ་ལས། རྒྱལ་ལྷ་ཁང་མ་གཏོགས་གཞན་གསུམ་གྱི་མཁན་རབས་ཀྱི་ཡི་གེ་མ་རྙེད། རྒྱལ་ལྷ་ཁང་འདི་བྱམས་པའི་སྤྲུལ་པར་གྲགས་པའི་སྣ་ནམ་རྡོ་རྗེ་དབང་ཕྱུག་གིས་བཏབ་པ་ཡིན་ཏེ། དེ་ལ་སྣ་ནམ་རྡོ་རྗེ་དབང་ཕྱུག་ནི། ཡབ་སྣ་ནམ་ཇོ་སྲས། ཡུམ་ཞང་ལྕམ་སྒྲོལ་མའི་སྲས་སུ་མེ་ཕོ་བྱི་བ་ལ་ཉམས་དགའ་བར་འཁྲུངས། ཁོང་གིས་ལོ་གསུམ་བཞེས་པ་ས་ཕོ་སྟག་ལ་འདུལ་བའི་བསྟན་པ་ཁམས་ནས་དབུས་སུ་བྱུང༌། རང་ལོ་བཅོ་བརྒྱད་པ་ཆུ་མོ་སྦྲུལ་ལ་ར་བ་ཟླུམ་པོ་ཞེས་བྱ་བའི་གནས་སུ་ཀླུ་མེས་ལ་རབ་ཏུ་བྱུང༌། ལོ་དེ་གླང་དར་མའི་ལྕགས་མོ་བྱ་ནས་དགུ་བཅུ་རྩ་གསུམ་པ་ཡིན། དེ་རྗེས་ལ་དང་པོར་ཚག་གི་གཙུག་ལག་ཁང་བཞེངས། ཕྱིས་སོ་བདུན་བཞེས་པ་ཆུ་ཕོ་བྱི་བའི་ལོ་ལ་རྒྱལ་ལུགས་ལྷས་ཀྱི་གཙུག་ལག་ཁང་བཞེངས། ལོ་འདི་ལ་རྗེ་མར་པ་འཁྲུངས་པ་ཡིན། རང་ལོ་བརྒྱད་ཅུ་རྩ་ལྔ་པ་ལྕགས་ཕོ་བྱི་བ་ལ་གཤེགས། ཁོང་གིས་རྒྱ་གར་དུ་འདུལ་བའི་བཤད་པ་ཚོལ་དུ་བྱོན། རྡོ་རྗེ་གདན་པ་དང་མཇལ། རྡོ་རྗེ་གདན་པས་དགེ་ཚུལ་གཉིས་གཞན་ཞིག་ནས་ཁོང་ལ་ཚུར་འདུལ་བ་ཉན་དུ་བཅུག་ནས། དེ་གཉིས་ལ་འདུལ་བ་བཤད་ཟེར། དེ་ལྟ་ན་ལོ་ཙཱ་བ་ཡང་མཁྱེན་པར་མངོན་ནོ། །རྒྱལ་ལྷ་ཁང་བཏབ་པའི་ཆུ་ཕོ་བྱི་བ་ནས་ཀྱི་ལོ་དྲུག་པ་མེ་མོ་སྦྲུལ་ལ་སོལ་ནག་ཐང་པོ་ཆེ་ཀླུ་མེས་ལ་ཞུས་ནས་གྲུ་མེར་གྱིས་བཏབ། དེ་ཁུ་སྟོན་བརྩོན་འགྲུས་གཡུང་དྲུང་གི་སྐྱེས་ལོ་བདུན་པ་ཡིན། ཁུ་སྟོན་དང་ཇོ་བོ་སྤྱན་འདྲེན་པའི་ནག་ཚོ་ལོ་ཙཱ་བ་སྐྱེས་ལོ་གཅིག །དེའི་རྗེས་སུ་གླན་ཚུལ་བྱང་ཤིང་ཕོ་འབྲུག་ལ་འཁྲུངས། ལྔ་བཅུ་རྩ་བདུན་པ་ལྕགས་བྱི་ལ་གདན་སར་བྱོན། དེ་རྗེས་ལོ་བཞི་བཅུ་རྩ་གཉིས་གདན་སར་བཞུགས། རང་ལོ་གོ་དགུ་པ་ཆུ་ཕོ་རྟ་ལ་གཤེགས། འདི་པུ་ཏོ་བའི་མཁན་པོ་ཡིན། འབྲིང་སྟོན་མེ་ཕོ་ཁྱི་ལ་འཁྲུངས། རང་ལོ་ལྔ་བཅུ་རྩ་བདུན་པ་ཆུ་རྟ་ལ་གདན་སར་ཕེབས། དེ་རྗེས་ཆུ་ལུག་ནས་ལོ་བཅུ་བདུན་གདན་སར་བཞུགས་ཏེ། དོན་བཞི་པ་ས་ཕག་ལ་གཤེགས། རྨ་བྱ་རྣ་ར་བ་ལྕགས་བྱི་ལ་འཁྲུངས། དྲུག་རྩ་གཅིག་པ་ལྕགས་བྱི་ལ་གདན་སར་ཕེབས་ནས་ལོ་བཅུ་བཞུགས། རང་ལོ་བདུན་ཅུ་པ་ས་བྱ་ལ་གཤེགས། རྒྱལ་ཚ་བྱང་ཡེ་མེ་ལུག་ལ་འཁྲུངས། རང་ལོ་དྲུག་ཅུ་རྩ་བཞི་པ་ལྕགས་ཁྱི་ལ་གདན་སར་ཕེབས་ནས་ལོ་བཅུ་བཞུགས། རང་ལོ་དོན་གསུམ་པ་ས་ལུག་ལ་གཤེགས། འབྲོམ་སྟོན་ས་ཕོ་རྟ་ལ་འཁྲུངས། དྲུག་ཅུ་རྩ་གསུམ་པ་ལྕགས་སྤྲེལ་ལ་གདན་སར་བྱོན་ནས་ལོ་བཞི་བཞུགས། རང་ལོ་དྲུག་ཅུ་རྩ་བཞི་པ་ཆུ་ཕག་ལ་གཤེགས། དེ་རྗེས་ཤིང་ཕོ་བྱི་བ་ནས་ཆུ་སྤྲེལ་བར་ཨར་གྱིས་དབྱར་གཅིག་གདན་སར་བཞུགས་པ་མ་གཏོགས། ལོ་དགུ་གདན་ས་སྟོངས། དགེ་བཤེས་ཚུལ་འཕགས་ངན་ལམ་པ་ལྕགས་ཕོ་རྟ་ལ་འཁྲུངས། དྲུག་ཅུ་རྩ་བཞི་པ་ཆུ་མོ་བྱ་ལ་གདན་སར་ཕེབས་ནས་ལོ་བདུན་བཞུགས། རང་ལོ་བདུན་ཅུ་པ་ས་མོ་ཡོས་ལ་གཤེགས། བར་འདིར་ལྕགས་འབྲུག་ནས་ཆུ་ལུག་གི་བར་ལོ་བཞི་གདན་ས་སྟོངས། རྒྱལ་བ་ཁྱུང་ཚང་ཐོད་དམར་བ་ཆུ་མོ་ལུག་ལ་འཁྲུངས། དྲུག་ཅུ་རྩ་གཉིས་པ་ཤིང་ཕོ་སྤྲེའུ་ལ་གདན་སར་ཕེབས་ནས་ལོ་བདུན་བཞུགས། རང་ལོ་དོན་གསུམ་པ་ཤིང་ལུག་ལ་གཤེགས། མེ་སྤྲེ་ནས་ས་ཁྱིའི་བར་ལོ་གསུམ་གདན་ས་སྟོངས། རྒྱལ་བ་ཡེ་གྲགས་ས་དམར་བ་མེ་སྤྲེ་ལ་འཁུངས། རང་ལོ་དྲུག་ཅུ་རྩ་བཞི་པ་ས་ཕག་ལ་གདན་སར་བྱོན་ནས་མེ་ལུག་གི་བར་ལོ་དགུ་བཞུགས་ཏེ། བདུན་ཅུ་རྩ་གཉིས་པ་ལ་གཤེགས། བར་འདིར་ས་སྤྲེ་ལ་གདན་ས་སྟོངས། དགེ་བཤེས་གླན་ས་ཕོ་སྤྲེའུ་ལ་འཁྲུངས། རང་ལོ་དྲུག་ཅུ་རྩ་གཉིས་པ་ས་བྱ་ལ་གདན་སར་བྱོན་ནས་ལོ་གསུམ་བཞུགས། རང་ལོ་དྲུག་ཅུ་རྩ་བཞི་པ་ལྕགས་ཕག་ལ་གཤེགས། ལྷ་ཁང་བཏབ་ནས་ལོ་འདི་ཡན་ལ་ལོ་བརྒྱ་དང་བརྒྱད་ཅུ་སོང་ངོ༌། །དགེ་བཤེས་དྲི་འདུལ་གྱིས་ཆུ་ཕོ་བྱི་བའི་ལོ་གཅིག་པུ་གདན་ས་མཛད། སྐམ་སྐམ་པ་དགེ་བཤེས་སྐྱོན་ས་མོ་བྱ་ལ་འཁྲུངས། དྲུག་ཅུ་རྩ་ལྔ་པ་ཆུ་མོ་གླང་ལ་གདན་སར་ཕེབས་ནས་ལོ་བརྒྱད་བཞུགས། བདུན་ཅུ་རྩ་གཉིས་པ་ལྕགས་སྤྲེ་ལ་གཤེགས། དགེ་བཤེས་ལྕང་རི་བ་ལྕགས་འབྲུག་ལ་འཁྲུངས། ཞེ་གཉིས་པ་ལྕགས་མོ་བྱ་ནས་ས་ཕོ་སྟག་གི་བར་ལོ་བཅོ་བརྒྱད་གདན་ས་མཛད། དེ་རྗེས་ལ་གླང་སྟོན་ཤེར་སེང་གིས་ས་ཡོས་ནས་ཤིང་སྤྲེའི་བར་ལོ་དྲུག་གདན་ས་མཛད། ཞང་སྟོན་འཚེམ་པས་ཤིང་བྱ་ནས་མེ་བྱའི་ལོ་བཅུ་གསུམ་གདན་ས་མཛད། དེ་རྗེས་ས་ཁྱི་ནས་ཆུ་བྱིའི་བར་ལོ་བཅོ་ལྔ་གདན་ས་སྟོངས་པ་ལ། ས་ཁྱི་དེ་ནས་ལོ་གསུམ་པ་ལྕགས་ཕོ་བྱི་བ་ལ་ཧོར་དམག་བོད་དུ་ལྷགས། ལྷ་ཁང་མེས་བསྲེགས། བཙུན་པ་སོ་སྟོན་གྱིས་ཐོག་དྲངས་སེར་སྐྱ་ལྔ་བརྒྱ་ཙམ་བསད། ཧོར་དོར་ཏོག་འགྱོད་ནས་གསེར་བྲེ་དངུལ་བྲེ་མང་པོ་བྱིན་ནས་ལྷ་ཁང་གསོ་བའི་བཀོད་པ་བྱས། ལྷ་ཁང་བར་པ་ཞང་ལྷས་གསོས། དར་གྱི་ལྷ་ཁང་གསོ་མ་ཐུབ། བྱ་གྲགས་ལྷ་ཁང་གསོས་པའི་རྟེན་གྱིས་གཙོ་བོ་ཐུབ་པ་བཞེངས། རབ་གནས་ལེགས། དགེ་བཤེས་གནས་བརྟན་གྱིས་ཆུ་གླང་ནས་མེ་འབྲུག་གི་བར་ལོ་བཞི། གླང་སྟོན་སེང་གེ་འབུམ་གྱིས་མེ་སྦྲུལ་ནས་ས་ཡོས་ཀྱི་བ་ལོ་ཉི་ཤུ་རྩ་གསུམ། མཁན་པོ་བར་པས་ལྕགས་འབྲུག་ནས་ས་བྱིའི་བར་ལོ་དགུ། བྱང་ཆུབ་སེམས་དཔས་ས་གླང་ནས་མེ་རྟའི་བར་ལོ་བཅོ་བརྒྱད། ཀུན་སྤངས་ལྷ་རི་བས་མེ་ལུག་ནས་ཤིང་བྱའི་བར་ལོ་བཅོ་བརྒྱད། མཁན་ཆེན་ཛྙཱ་ན་པྲཛྙཱ་ཤིང་ཕོ་རྟ་ལ་འཁྲུངས། སོ་གཉིས་པ་ཤིང་གླང་ནས་ལྕགས་ཡོས་ཀྱི་བར་ལོ་ཉི་ཤུ་རྩ་བདུན་གདན་ས་མཛད། རང་ལོ་ང་དགུ་པ་ཆུ་འབྲུག་ལ་གཤེགས། ལྷ་ཁང་བཏབ་ནས་ལྕགས་ཡོས་འདིའི་བར་ལོ་སུམ་བརྒྱ་དང་བཞི་བཅུ་སོང༌། མཁན་ཆེན་འཇམ་དཔལ་ཡེ་ཤེས་སྙིང་པོ་ཤིང་ཕོ་སྟག་ལ་འཁྲུངས། རང་ལོ་བཞི་བཅུ་པ་ཆུ་སྦྲུལ་ལ་གདན་ས་ལོ་གཅིག་མཛད། དོན་བདུན་པ་ལྕགས་ཕོ་རྟ་ལ་གཤེགས། མཁན་པོ་ཡེ་ཤེས་བསོད་ནམས་རྒྱ་མཚོ་བ་ལྕགས་ཕོ་རྟ་ལ་འཁྲུངས། ཉེར་ལྔ་པ་ཤིང་རྟ་ལ་གདན་ས་མཛད། ལོ་ཉི་ཤུ་རྩ་དྲུག་གདན་སར་བཞུགས། ས་ལུག་ལ་ཀུན་སྤངས་མཛད། རང་ལོ་ང་གཅིག་པ་ལྕགས་སྤྲེ་ལ་གཤེགས། ཀུན་སྤངས་ཆེན་པོ་བསོད་ནམས་རྒྱལ་མཚན་ཆུ་ཕོ་རྟ་ལ་འཁྲུངས། སོ་བརྒྱད་པ་ས་མོ་ལུག་ལ་གདན་སར་ཕེབས། ལྕགས་ཕོ་རྟའི་བར་ལོ་བཅུ་གཉིས་གདན་ས་མཛད། ཞེ་དགུ་པ་ལྕགས་རྟ་ལ་དབོན་པོ་བསོད་ནམས་གྲགས་པ་ལ་གདན་ས་གཏད་ནས། ཁོང་རང་ཀུན་སྤངས་མཛད། རང་ལོ་དྲུག་ཅུ་རྩ་བརྒྱད་པ་ས་མོ་གླང་ལ་གཤེགས། སྤྱན་སྔ་བསོད་ནམས་གྲགས་པ་མེ་མོ་བྱ་ལ་འཁྲུངས། སུམ་ཅུ་རྩ་བཞི་པ་ལྕགས་རྟ་ལ་གདན་སར་བྱོན། དེའི་རྗེས་ནས་ཆུ་སྤྲུལ་གྱིས་ལོ་ཉི་ཤུ་རྩ་གསུམ་སོང༌། ཆུ་སྦྲུལ་འདི་ས་གཡོས་ཆེན་པོ་བྱུང་བའི་རྗེས་ཀྱི་ཆུ་སྦྲུལ་དེ་ཡིན། དེ་རྗེས་ཤིང་རྟ་ནས་དིང་སང་གི་མེ་སྤྲེའི་བར་ལ་ལོ་དྲུག་ཅུ་རྩ་གསུམ་སོང༌། རྒྱལ་ལྷ་ཁང་བཏབ་ནས་ལོ་བཞི་བརྒྱ་དང་དྲུག་ཅུ་རྩ་ལྔ་པ་མེ་ཕོ་སྤྲེའུར་ཤེས་པར་བྱའོ། །སྤྱན་སྔ་བསོད་ནམས་གྲགས་པའི་རྗེས་སུ་སྤྱན་སྔ་ཡེ་ཤེས་གྲགས་པ་བཟང་པོས་ལོ་གསུམ། དེ་རྗེས་སྤྱན་སྔ་ཀུན་དགའ་རྒྱལ་མཚན་པས་ལོ་བཅུ་གསུམ། སྤྱན་སྔ་ཀུན་རྡོར་བས་ལོ་བཅུ་གསུམ། སྤྱན་སྔ་བློ་གྲོས་རྒྱལ་མཚན་པས་ལོ་གསུམ། སྤྱན་སྔ་ཡོན་ཏན་རྒྱལ་མཚན་པ་ཤིང་མོ་ཕག་ལ་བསྐོས་ནས། མེ་ཕོ་སྤྲེའུ་འདིས་ལོ་ཉི་ཤུ་རྩ་གཉིས་སོང་ངོ༌། །སྣ་ནམ་རྡོ་རྗེ་དབང་ཕྱུག་གིས་དྲུག་ཅུ་རྩ་བདུན་བཞེས་པ་ཆུ་ཕོ་རྟའི་ལོ་ལ་ཇོ་བོ་རྗེ་མངའ་རིས་སུ་ཕེབས། དོན་གཉིས་བཞེས་པ་མེ་མོ་ཕག་ལ་བསམ་ཡས་སུ་ཕེབས་ཞེས་བྱའོ། །རྒྱལ་ལྷ་ཁང་གི་སྐབས་སོ། ། །